Broj: 711-I-1997-M-386/22-03-19

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tihomira Komljenovića, direktora - člana Uprave trgovačkog društva Radio Križevci d.o.o.,** za davanjem mišljenja Povjerenstva,na 189. sjednici održanoj dana 29. rujna 2022.g. donosi sljedeće

**MIŠLJENJE**

**Podnošenjem ostavke na dužnost direktora - člana Uprave trgovačkog društva Radio Križevci d.o.o., Tihomir Komljenović je poduzeo radnju kojom je u primjerenom roku nakon stupanja na snagu ZSSI-a, razriješio okolnost temeljem koje bi se smatrao obveznikom navedenog Zakona, slijedom čega se na istoga ne primjenjuju odredbe ZSSI-a.**

Obrazloženje

Zahtjev za mišljenjem podnio je Tihomir Komljenović, direktor - član Uprave trgovačkog društva Radio Križevci d.o.o. U Povjerenstvu je zahtjev zaprimljen 19. rujna 2022.g. pod poslovnim brojem 711-U-7862-M-386/22-01-4, povodom kojeg se vodi predmet broj M-386/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u registar Trgovačkog suda u Bjelovaru utvrđeno je da je pod brojem MBS: 010000283, upisano trgovačko društvo Radio Križevci d.o.o. čiji je osnivač Grad Križevci, Općina Sveti Ivan Žabno, Općina Sveti Petar Orehovec i Tihomir Komljenović, a osoba ovlaštena za zastupanje je direktor Tihomir Komljenović s početkom mandata 4. siječnja 2018., koji društvo zastupa samostalno i pojedinačno. Slijedom navedenog, povodom obnašanja dužnosti člana Uprave trgovačkog društva u većinskom vlasništvu jedinica lokalne samouprave Tihomir Komljenović bio bi dužan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Tihomir Komljenović u zahtjevu navodi da je prestao biti direktor trgovačkog društva Radio Križevci d.o.o., odnosno da je na navedenu funkciju podnio ostavku, kao i da je prodao svoje vlasničke udjele.

Na traženje Povjerenstva Tihomir Komljenović je dana 23. rujna 2022.g. dostavio ostavku kao i Ugovor o prodaji i prijenosu poslovnih udjela navedenog trgovačkog društva. Iz navedenog Ugovora razvidno je da je Tihomir Komljenović dana 16. rujna 2022.g. pred javnim bilježnikom sklopio ugovor kojim svoje poslovne udjele u trgovačkom društvu Radio Križevci d.o.o. prodaje trgovačkom društvu Prigorski Media d.o.o..

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo ističe kako u konkretnom slučaju Tihomir Komljenović nije bio obveznikom ZSSI-a od dana imenovanja na dužnost direktora trgovačkog društva Radio Križevci d.o.o., već od dana 25. prosinca 2021.g. odnosno od dana stupanja na snagu ZSSI-a kojim je proširen krug zakonskih obveznika i na članove uprava trgovačkih društava u većinskom vlasništvu jedinica lokalne i područne (regionalne) samouprave.

Slijedom navedenog, Tihomira Komljenovića u trenutku prihvaćanja imenovanja na navedenu dužnost nisu obvezivale obveze i ograničenja propisane odredbama prethodnog Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.), niti je tada mogao znati i očekivati da će postati obveznik ZSSI-a.

Iz dostavljene dokumentacije razvidno je da je obveznik podnio ostavku na mjesto direktora - člana Uprave trgovačkog društva Radio Križevci d.o.o. kojom radnjom je, u primjerenom roku nakon stupanja na snagu ZSSI-a, izrazio namjeru da se ne smatra obveznikom navedenog Zakona.

Stoga, Povjerenstvo ističe kako se na Tihomira Komljenovića neće primjenjivati odredbe ZSSI-a budući da je isti podnošenjem ostavke, u primjerenom roku nakon stupanja na snagu ZSSI-a, jasno iskazao namjeru da se ne želi smatrati obveznikom ZSSI-a, odnosno postupio je u skladu s člankom 8. stavkom 1. ZSSI-a.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Tihomir Komljenović, putem e-maila
2. Objava na internetskoj stranici Povjerenstva
3. Pismohrana